CELEX: 52021DP0060
Language: sk
Date: 2021-03-09 00:00:00
Title: Rozhodnutie Európskeho parlamentu z 9. marca 2021 o žiadosti o zbavenie Antoniho Comína i Oliveresa imunity (2020/2025(IMM))

24.11.2021   
            
            
               SK
            
            
               Úradný vestník Európskej únie
            
            
               C 474/159
            
         
      P9_TA(2021)0060
      Žiadosť o zbavenie imunity Antoniho Comína i Oliveresa
      Rozhodnutie Európskeho parlamentu z 9. marca 2021 o žiadosti o zbavenie Antoniho Comína i Oliveresa imunity (2020/2025(IMM))
      (2021/C 474/18)
      
         Európsky parlament,
      
                  —
               
               
                  so zreteľom na žiadosť o zbavenie imunity z 13. januára 2020 predloženú predsedom španielskeho Tribunal Supremo (najvyššieho súdu) a vypracovanú predsedom druhej komory španielskeho Tribunal Supremo v súvislosti s osobitným konaním č. 3/20907/2017 zo 10. januára 2020; so zreteľom na oznámenie uvedenej žiadosti o zbavenie imunity v pléne 16. januára 2020,
               
            
                  —
               
               
                  po vypočutí Antoniho Comína i Oliveresa v súlade s článkom 9 ods. 6 rokovacieho poriadku,
               
            
                  —
               
               
                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
               
            
                  —
               
               
                  so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019 (1),
               
            
                  —
               
               
                  so zreteľom na rozhodnutie španielskej Junta Electoral Central (Ústrednej volebnej komisie) z 13. júna 2019 (2),
               
            
                  —
               
               
                  so zreteľom na oznámenie v pléne 13. januára 2020, že v nadväznosti na rozsudok Súdneho dvora Európskej únie z 19. decembra 2019 Európsky parlament vzal na vedomie zvolenie Antoniho Comína i Oliveresa za poslanca Európskeho parlamentu s účinnosťou od 2. júla 2019,
               
            
                  —
               
               
                  so zreteľom na článok 71 ods. 1 a 2 španielskej ústavy,
               
            
                  —
               
               
                  so zreteľom na článok 5 ods. 2, článok 6 ods. 1 a článok 9 rokovacieho poriadku,
               
            
                  —
               
               
                  so zreteľom na správu Výboru pre právne veci (A9-0021/2021),
               
            
                  A.
               
               
                  keďže predseda druhej komory španielskeho Tribunal Supremo požiadal o zbavenie poslanca Európskeho parlamentu Antoniho Comína i Oliveresa imunity s prihliadnutím na článok 9 prvý odsek písm. b) Protokolu č. 7 o výsadách a imunitách Európskej únie v súvislosti s osobitným konaním č. 3/20907/2017 – trestné konanie o údajnom trestnom čine poburovania, ako je stanovené v článkoch 544 a 545 španielskeho trestného zákonníka, a trestného činu zneužitia verejných finančných prostriedkov, ako je stanovené v článku 432 španielskeho trestného zákonníka v spojení s jeho článkom 252;
               
            
                  B.
               
               
                  keďže činy, ktoré sú predmetom trestného stíhania, boli údajne spáchané v roku 2017; keďže rozhodnutie o trestnom stíhaní v tejto veci bolo vydané 21. marca 2018 a potvrdené následnými rozhodnutiami o zamietnutí odvolaní; keďže vyšetrovanie bolo ukončené uznesením z 9. júla 2018 a potvrdené ako konečné 25. októbra 2018; keďže rozhodnutím z 9. júla 2018 bol Antoni Comín i Oliveres okrem iného obvinený z pohŕdania súdom, a bolo prijaté rozhodnutie o prerušení konania vo vzťahu k nemu a ďalším osobám až do ich nájdenia;
               
            
                  C.
               
               
                  keďže po vynesení rozsudku Súdneho dvora Európskej únie 19. decembra 2019 Európsky parlament vzal na vedomie zvolenie Antoniho Comína i Oliveresa za poslanca Európskeho parlamentu s účinnosťou od 2. júla 2019;
               
            
                  D.
               
               
                  keďže postavenie poslanca Európskeho parlamentu bolo získané s účinnosťou od 13. júna 2019; keďže žiadosť o zbavenie imunity sa preto týka skutočností a trestného stíhania, ktoré vznikli pred získaním tohto postavenia, a tým aj imunity poslanca Európskeho parlamentu;
               
            
                  E.
               
               
                  keďže Výbor pre právne veci vzal na vedomie dokumenty, ktoré členom výboru predložil Antoni Comín i Oliveres v súlade s článkom 9 ods. 6 rokovacieho poriadku a ktoré považuje za relevantné pre toto konanie;
               
            
                  F.
               
               
                  keďže orgány členských štátov rozhodujú o vhodnosti súdnych konaní;
               
            
                  G.
               
               
                  keďže nie je úlohou Európskeho parlamentu spochybňovať podstatu vnútroštátnych právnych a súdnych systémov;
               
            
                  H.
               
               
                  keďže Európsky parlament nemá právomoc posudzovať alebo spochybňovať právomoc vnútroštátnych súdnych orgánov zodpovedných za príslušné trestné konanie;
               
            
                  I.
               
               
                  keďže v súlade so španielskym právom, ako ho vykladajú vnútroštátne súdy a ako ho Európskemu parlamentu oznámil dotknutý členský štát, je druhá trestnoprávna komora španielskeho Tribunal Supremo príslušným orgánom, pokiaľ ide o podanie žiadosti o zbavenie poslanca Európskeho parlamentu imunity;
               
            
                  J.
               
               
                  keďže konanie sa netýka vyjadrených názorov ani hlasovania pri výkone funkcií poslanca Európskeho parlamentu na účely článku 8 Protokolu č. 7 o výsadách a imunitách Európskej únie;
               
            
                  K.
               
               
                  keďže podľa článku 9 prvého odseku písm. a) Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunity priznané členom parlamentu tohto štátu;
               
            
                  L.
               
               
                  keďže článok 71 ods. 1 a 2 španielskej ústavy stanovuje:
                  
                              „1.
                           
                           
                              
                                 Poslancov a senátorov nemožno stíhať za názory vyjadrené pri výkone ich funkcií.
                              
                           
                        
                              2.
                           
                           
                              
                                 Počas trvania svojho mandátu požívajú tiež poslanci a senátori imunitu a môžu byť zadržaní len ak boli prichytení pri spáchaní trestného činu. Možno ich obviniť alebo stíhať len s predchádzajúcim súhlasom príslušnej snemovne.“;
                              
                           
                        
            
                  M.
               
               
                  keďže žiadosť o zbavenie imunity vzhľadom na uplatňovanie článku 71 španielskej ústavy a konkrétne štádium konania, od ktorého nie je potrebné požiadať o parlamentné povolenie viesť trestné konanie proti obvinenej osobe, ktorá získa postavenie poslanca parlamentu, informuje o tom, že žiadosť o zbavenie imunity nie je potrebná v prípadoch, keď sa postavenie poslanca parlamentu získa v čase, keď prebieha súdne konanie, ktoré sa začalo pred týmto získaním, alebo v prípadoch, keď poslanec parlamentu nastúpi do funkcie po formálnom stíhaní; keďže sa preto nevyžaduje požiadať o zbavenie imunity podľa článku 9 prvého odseku písm. a) Protokolu č. 7 o výsadách a imunitách Európskej únie s cieľom prijať opatrenia na území Španielska;
               
            
                  N.
               
               
                  keďže nie je úlohou Európskeho parlamentu vykladať vnútroštátne predpisy o výsadách a imunitách poslancov parlamentu;
               
            
                  O.
               
               
                  keďže v článku 9 prvom odseku písm. b) Protokolu č. 7 o výsadách a imunitách Európskej únie sa uvádza, že poslanci Európskeho parlamentu požívajú na území ktoréhokoľvek iného členského štátu imunitu proti zadržaniu a právomoci súdov;
               
            
                  P.
               
               
                  keďže 4. novembra 2019 druhá komora španielskeho Tribunal Supremo nariadila vydať „i) rozhodnutie o začatí trestného konania […] podľa okolností: vnútroštátny(-é) zatykač(-e), európsky(-é) zatykač(-e) alebo medzinárodný(-é) zatykač(-e) na účely vydania“, okrem iného na Antoniho Comína i Oliveresa, ktorý bol obvinený z pohŕdania súdom; keďže, ako sa vysvetľuje v žiadosti o zbavenie imunity, 10. januára 2020 bolo odvolanie proti tomuto rozhodnutiu zamietnuté vzhľadom na zrušenie „príslušného vnútroštátneho príkazu na pátranie, zatknutie a zadržanie, ako aj medzinárodného a európskeho zatykača“ a potvrdené „proti príkazu zo 4. novembra 2019 na základe výkladu, ktorý poskytol Súdny dvor Európskej únie vo svojom rozsudku z 19. decembra 2019, ktorým sa podľa článku 9 Protokolu č. 7 k Zmluve o fungovaní Európskej únie účastníkovi konania, ktorý podal odvolanie/účastníkom konania, ktorí podali odvolanie priznávajú výsady a imunity poslanca(-ov) Európskeho parlamentu“, a rozhodlo sa tiež o požiadaní Európskeho parlamentu, aby zbavil Antoniho Comína i Oliveresa imunity „s cieľom vykonať európsky(-e) zatykač(-e) a aby o tom bol informované výkonný orgán v Belgicku;
               
            
                  Q.
               
               
                  keďže v článku 9 ods. 8 rokovacieho poriadku sa stanovuje, že Výbor pre právne veci sa za žiadnych okolností nevyslovuje o vine či nevine poslanca alebo o tom, či názory alebo činy pripisované poslancovi odôvodňujú trestné stíhanie, a to ani v prípade, ak výbor pri posudzovaní žiadosti nadobudol podrobnú znalosť skutkových okolností prípadu;
               
            
                  R.
               
               
                  keďže v súlade s článkom 5 ods. 2 rokovacieho poriadku nie je poslanecká imunita osobná výsada poslanca, ale záruka nezávislosti Európskeho parlamentu ako celku a jeho poslancov;
               
            
                  S.
               
               
                  keďže cieľom poslaneckej imunity je chrániť Európsky parlament a jeho členov pred súdnym konaním týkajúcim sa činností súvisiacich s výkonom poslaneckého mandátu a činností, ktoré sú od výkonu tohto mandátu neoddeliteľné;
               
            
                  T.
               
               
                  keďže obvinenie zjavne nesúvisí s postavením Antoniho Comína i Oliveresa ako poslanca Európskeho parlamentu, ale s jeho bývalým pôsobením na pozícii regionálneho ministra zdravotníctva Govern (katalánskej regionálnej vlády);
               
            
                  U.
               
               
                  keďže Antoni Comín i Oliveres je jednou z osôb patriacich do skupiny osôb, ktoré sa nachádzajú v podobnej situácii, keď sú stíhané a obvinené z predmetných trestných činov, pričom jediným rozdielom je skutočnosť, že v súčasnosti požíva imunitu ako poslanec Európskeho parlamentu; keďže by sa preto malo pamätať na to, že Antoni Comín i Oliveres nie je jedinou stíhanou osobou v danom prípade;
               
            
                  V.
               
               
                  keďže k inkriminovaným skutočnostiam došlo v roku 2017 a predmetné trestné konanie bolo začaté proti Antonimu Comínovi i Oliveresovi v roku 2018; keďže na základe toho nemožno tvrdiť, že súdne konanie sa začalo s úmyslom brániť budúcej politickej činnosti Antoniho Comína i Oliveresa ako poslanca Európskeho parlamentu, pretože jeho postavenie poslanca Európskeho parlamentu bolo v tom čase stále hypotetické a budúce;
               
            
                  W.
               
               
                  keďže v tomto prípade Európsky parlament nenašiel žiadne dôkazy o fumus persecutionis, teda skutkových okolnostiach, ktoré by naznačovali, že uvedené trestné stíhanie bolo začaté s úmyslom poškodiť politickú činnosť poslanca, a tým Európsky parlament;
               
            
               
                  1.
               
               
                  rozhodol zbaviť Antoniho Comína i Oliveresa imunity podľa článku 9 prvého odseku písm. b) Protokolu č. 7 o výsadách a imunitách Európskej únie;
               
            
               
                  2.
               
               
                  poveruje svojho predsedu, aby bezodkladne postúpil toto rozhodnutie a správu gestorského výboru španielskym orgánom a Antonimu Comínovi i Oliveresovi.
               
            
         (1)  Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EÚ:C:2019:1115.
      
         (2)  Boletín Oficial del Estado, č. 142, 14. júna 2019, s. 62477 – 62478.